Seuntjie môre geopereer ná wasbak op hom valDanny Ackerman (6), wat ernstig beseer is toe ‘n betonwasbak op hom geval het, sterk goed aan in die hospitaal. (Foto: verskaf) Klein Danny Ackerman (6) wat Saterdag ernstig beseer is toe ŉ betonwasbak op hom geval het, sal Vrydag rekonstruktiewe chirurgie aan sy gesig ondergaan. Danny, van Vanderbijlpark in Gauteng, word tans in die Chris Hani Baragwanath-hospitaal behandel. “Hy glimlag en hardloop rond en lag weer,” het Danie Ackerman, Danny se pa, vanoggend aan Maroela Media gesê. Die swelling om sy oë het verminder en sy oë is vir weer oop. Die kneusplekke is ook besig om stadigaan te verdwyn. Ackerman het gesê dokters gaan môre waarskynlik onder meer plate in klein Danny se gesig sit om skade aan sy kakebeen te herstel. Die Ackerman-gesin woon nog maar net ŉ paar weke in die huis waar die voorval die naweek plaasgevind het. Danie was besig met restourasie- en herstelwerk in en om die huis toe die swaar wasbak aan die buitekant van die huis losgekom en die hoek van die betonstruktuur Danny se gesig getref het, het Maroela Media vroeër berig. Ackerman het gesê sy vrou is op dié stadium nog baie emosioneel en waak steeds by Danny in die hospitaal. Danny sal waarskynlik nog vir ŉ geruime tyd in die hospitaal behandel word en sy driejarige boetie sal hopelik binnekort by hom in die hospitaal kan gaan kuier, het Ackerman gesê. Sy kleinboet vra voortdurend waar Danny is. Hulle het intussen saam vir ouboet nuwe pajamas vir sy tyd in die hospitaal gaan koop. “ŉ Lang pad na herstel lê nog voor en vir ŉ seuntjie kan dit maar vervelig wees,” het Ackerman gesê. Hy het gesê die gesin is uiters dankbaar vir die hulp en ondersteuning wat hulle by mense, baie van hulle wildvreemdelinge, oor die afgelope paar dae gekry het. “Mense het regtig ingespring om te help. “As dit kom by gebede, by mense wat vir ons bid, daar is duisende. Die Here het regtig met mense se harte gepraat,” het Ackerman gesê.